b'\n_START_ARTICLE_\nKuna belica\n_START_SECTION_\nIzgled\n_START_PARAGRAPH_\nKuna belica ima sivo rjav ko\xc5\xbeuh, podlanko ima belkasto. Dlaka je na otip groba, zato krzno kune belice ni zelo priljubljeno. Na grlu ima belo vili\xc4\x8dasto liso, razcepljeno na dva kraka, ki se vle\xc4\x8deta do notranjosti prednjih nog. Za razliko od kune zlatice, kuna belica nima pora\xc5\xa1\xc4\x8denih stopal. Smr\xc4\x8dek ima svetel; mesnato ro\xc5\xbenate barve. Ima kratko, \xc4\x8dokato obliko glave, uhlji so \xc5\xa1iroki in kraj\xc5\xa1i, na koncu zaokro\xc5\xbeeni. Dol\xc5\xbeina repa pri samici je od 230 do 250\xc2\xa0mm, pri samcu pa od 250 do 270\xc2\xa0mm. Iztrebke pu\xc5\xa1\xc4\x8da na posebnih mestih; na podstre\xc5\xa1jih, v lopah, ka\xc5\xa1\xc4\x8dah ...\n_START_SECTION_\nPrehranjevalne navade\n_START_PARAGRAPH_\nKuna belica se v prehranjevalnih navadah ne razlikuje dosti od kune zlatice. Razliko opazimo le v tem, da je v \xc5\xbeivalskem delu njene prehrane ve\xc4\x8d \xc5\xbeivali, ki so zna\xc4\x8dilne za njen habitat. Tako belica zau\xc5\xbeije ve\xc4\x8d mesa doma\xc4\x8dih kuncev in doma\xc4\x8de perutnine. Kurnike in golobnjake belica najve\xc4\x8dkrat obiskuje pono\xc4\x8di._NEWLINE_Na jedilniku kune belice najdemo naslednje prostorninske odstotke hrane: 37% sesalcev, 21% ptic, 10% mrhovine, 8% \xc5\xbeu\xc5\xbeelk, 5% jajc, 2% \xc5\xbeab, 13% rastlinskih delov in 3,5% zemlje. )\n_START_SECTION_\nBivali\xc5\xa1\xc4\x8de\n_START_PARAGRAPH_\nBelica je navezana na bli\xc5\xbeino \xc4\x8dlove\xc5\xa1kih bivali\xc5\xa1\xc4\x8d. Lovi ve\xc4\x8dinoma na tleh, pleza pa le redko. V Sloveniji je razmeroma pogosta v zahodnih delih Notranjske in v Slovenskem primorju. Glede skrivali\xc5\xa1\xc4\x8d je prilagodljiva. Poi\xc5\xa1\xc4\x8de si ga v opu\xc5\xa1\xc4\x8denih kme\xc4\x8dkih poslopjih, lopah na robu gozdi\xc4\x8dev, hlevih, na podih, podstre\xc5\xa1jih, senikih, v skalnih razpokah, v nizkih drevesnih duplih, pod kupi vejevja, pod nakopi\xc4\x8denimi hlodi ipd. Ker se zadr\xc5\xbeuje v \xc4\x8dlovekovi bli\xc5\xbeini, je ne najdemo le v zaselkih blizu gozdov, pa\xc4\x8d pa se pogosto pribli\xc5\xbea tudi ve\xc4\x8djim naseljenim krajem. Ni\xc4\x8d posebnega ni, \xc4\x8de jo opazimo celo v mestnem parku, predvsem pa se pojavlja v tistih delih mesta, v katerih so starej\xc5\xa1e stavbe in parki, ki se navezujejo na gozd. To velja za kuno belico po vsej Evropi.\n_START_SECTION_\nRazmno\xc5\xbeevanje\n_START_PARAGRAPH_\nPri kunah traja brejost od 260-280 dni. Ima povpre\xc4\x8dno 3 mladi\xc4\x8de. V leglu jih lahko vidimo tudi 7. Slepi so 34-38 dni. V prvih tednih \xc5\xbeivljenja imajo na zatilju obse\xc5\xbeno podro\xc4\x8dje posebnih \xc5\xbelez, ki izlo\xc4\x8dajo poseben izlo\xc4\x8dek. V kasnej\xc5\xa1em obdobju po\xc4\x8dasi izgine.\n_START_SECTION_\nSovra\xc5\xbeniki\n_START_PARAGRAPH_\nKot naravni sovra\xc5\xbeniki kune belice so: lisica, ribji in planinski orel, velika uharica, kragulj, sokol, v nekaterih primerih celo kanje. \xc4\x8ce le morejo, kuno zadavijo tudi ma\xc4\x8dke in klate\xc5\xa1ki psi. Poleg plenilcev spadajo med naravne selektorje pri kunah tudi nekateri zajedalci in bolezni.'